Demi-Leigh deel hartseer nuusDemi-Leigh Nel-Peters en haar halfsussie, Franje. (Foto: Instagram via Demi-Leigh Nel-Peters) Die Suid-Afrikaanse skoonheid Demi-Leigh Nel-Peters se 13-jarige halfsuster, Franje, is Saterdagmiddag oorlede. Nel-Peters het dié nuus op haar Instagram-rekening gedeel. Franje is gebore met subtotale serebellêre agenese, ŉ seldsame toestand waar sy sonder die linkerkant van haar serebellum gebore is. “My klein prinses, engel op aarde, grootste vreugde en babasussie, Franje, is vroeër vandag oorlede,” het Nel-Peters (23), voormalige mej. Suid-Afrika wat in Desember 2017 as Mej. Heelal gekroon is, op Instagram geskryf. “Ons harte is ongelooflik seer, maar ek is dankbaar vir die wete dat sy vir altyd verlos is van die pyn wat sy op aarde ervaar het. Sy lag, hardloop en speel in die hemel net soos wat ons altyd gehoop het sy sal op aarde. Sy is vry!” Demi-Leigh en haar verloofde, Tim Tebow, saam met Franje. (Foto: Instagram via Demi-Leigh Nel-Peters) Sy het ook almal bedank vir hul gebede, liefde en ondersteuning. “Lief vir jou altyd my Sussa en eendag sal ons weer bymekaar wees!” het Nel-Peters bygevoeg. Nel-Peters het by haar ma grootgeword op Sedgefield in die Wes-Kaap en Franje in Klerksdorp, maar hulle het altyd ŉ baie hegte verhouding gehad en die skoonheid het gereeld vir Franje boodskappe op sosiale media geskryf. “Dit is my klein prinses se 13de verjaarsdag,” het Nel-Peters op 27 Februarie op Instagram geskryf saam met ŉ foto van haar en Franje. “Franje, jy sit die lewe in perspektief vir soveel mense sonder dat jy dit eens weet. Jy is my grootste motivering in die lewe. Wanneer jy glimlag, glimlag ek. Lief vir jou my Sussa.” Nel-Peters het onlangs ŉ geruime tyd in Suid-Afrika spandeer terwyl sy besig was met beplanning vir haar troue met die Amerikaanse sportster, Tim Tebow. Tebow is ŉ voormalige Amerikaanse voetbalspeler en speel tans professionele bofbal. Die paartjie het in Januarie vanjaar verloof geraak. A post shared by Demi-Leigh Tebow (@demitebow)